Ljubljana, 15. maja 2015

Sporočilo za javnost

**ZNAN KANDIDAT ZA PREDSEDNIKA GZS**

**Gospodarska zbornica Slovenije je v skladu s Pravilnikom o volitvah organov GZS prejela eno kandidaturo za novega predsednika GZS. Končane so tudi volitve nove skupščine GZS, ki se bo sestala na svoji konstitutivni seji 21. maja 2015. Te dni potekajo še zadnje konstitutivne seje novo izvoljenih upravnih odborov združenj oz. zbornic kot sestavnih delov GZS z izvolitvijo njihovih predsednic oz. predsednikov, ki bodo tvorili nov Upravni odbor GZS.**

**Kandidat za novega predsednika GZS je Marjan Mačkošek, glavni direktor** Štore Steel, d.o.o., in nagrajenec GZS za izjemne gospodarske in podjetniške dosežke. Življenjepis je objavljen na portalu GZS na naslovu <http://www.gzs.si/o_gzs/vsebina/Volitve-2015> .

Svoj pogled na nadaljnji razvoj GZS bo kandidat predstavil na volilni Skupščini GZS, v četrtek, 21. maja. Na sami seji bo po pravilniku možna tudi razširitev liste kandidatov, če bo novega kandidata z njegovim soglasjem predlagalo vsaj deset članov skupščine.

Novi predsednik GZS bo 21. maja na Skupščini GZS izvoljen za obdobje dveh let. Po preteku tega mandata bo lahko ponovno izvoljen za predsednika GZS.

Skupščina GZS bo na svoji konstitutivni seji izvolila tudi predsednika skupščine in Nadzorni odbor GZS.